b"\n_START_ARTICLE_\nVila closa d'Escal\xc3\xb3\n_START_SECTION_\nHist\xc3\xb2ria\n_START_PARAGRAPH_\nEscal\xc3\xb3 domina l'entrada de la Vall d'\xc3\x80neu. Aquesta situaci\xc3\xb3 estrat\xc3\xa8gica, junt amb la s\xc3\xb2lida estructura defensiva la convertiren en un lloc clau dels dominis dels comtes de Pallars a la vall. El castell d'Escal\xc3\xb3, format per la vila closa i la torre d'Escal\xc3\xb3, \xc3\xa9s esmentat documentalment el 1231. L'any 1298 la vila fou assetjada i finalment presa per les hosts d'Arnau d'Espanya, senyor gasc\xc3\xb3, fill de Roger de Comenges, que pretenia la successi\xc3\xb3 del comtat de Pallars. L'any 1371, Pere el Cerimoni\xc3\xb3s orden\xc3\xa0 al veguer de Lleida que sign\xc3\xa9s la venda feta per Hug, comte de Pallars a Arnau Roger, dit el Bord de Pallars, (fill natural d'Arnau Roger II de Pallars), dels llocs d'Escal\xc3\xb3 i de Mont-ros entre d'altres. Escal\xc3\xb3 fou un dels darrers pobles a capitular davant les forces enemigues al comte Hug Roger III el juny de 1491. Ferran II en f\xc3\xa9u donaci\xc3\xb3 als Cardona els quals en detingueren la jurisdicci\xc3\xb3 fins a final del segle XVII que, per matrimoni, pass\xc3\xa0 als ducs de Medinaceli.\n_START_SECTION_\nArquitectura\n_START_PARAGRAPH_\nEscal\xc3\xb3 \xc3\xa9s un model de poblaci\xc3\xb3 tancada, closa rere les muralles o rere les parets de les cases i organitzada al llarg d'un carrer central. Avui dia encara s'hi poden veure clarament els trets principals del poble medieval. Les cases es reparteixen a banda i banda d'un carrer   corb que va de nord a sud-oest. En un dels extrems, a l'angle nord-oest, hi ha un portal fortificat i almenys una bestorre. A l'altre extrem hi havia un altre portal (actualment reconstru\xc3\xaft) i segurament una altra bestorre d'angle. A l'extrem nord, fora de la vila closa, hi ha l'esgl\xc3\xa9sia. El portal meridional s'obre a un torrent on hi havia el safareig i un mol\xc3\xad. La llarg\xc3\xa0ria total d'un portal a l'altre \xc3\xa9s d'uns 110 m. Cada una de les cases t\xc3\xa9 una fa\xc3\xa7ana d'uns 5 m. A la part m\xc3\xa9s septentrional del carrer central, costat est, hi ha un seguit de cinc porxos, tres dels quals estan poc reformats._NEWLINE_El portal fortificat de l'extrem nord, anomenat \xc2\xabel castell\xc2\xbb, \xc3\xa9s format per una torre de planta rectangular, d'uns 13 m d'al\xc3\xa7ada,  sota la qual s'obre l'arc per on s'entra al recinte emmurallat. Coincidint amb les parets nord i sud de la torre, separades 5,78 m, hi ha dues portes, la nord acabada amb un arc apuntat i la sud, que d\xc3\xb3na al poble, amb un arc rebaixat. Els dos arcs, entre els quals hi ha una volta, s\xc3\xb3n formats per grans dovelles. Per sobre, hi ha tres pisos il\xc2\xb7luminats per finestres petites i obertures. Cobreix la torre un llosat de llicorella a dues vessants. A uns 20 m cap a l'est d'aquest portal hi ha una bestorre d'angle, d'uns 10 m d'al\xc3\xa7ada, de planta circular que actualment forma part d'una casa adossada a la torre i a un pany de muralla. L'aparell \xc3\xa9s de petites dimensions i sense desbastar. La construcci\xc3\xb3 de la torre del portal de l'extrem nord i potser part de l'organitzaci\xc3\xb3 interna del poble es datarien al segle XIII."